《除夕小亭招饮座上举贾浪仙祭诗事》
清代·沈丙莹

小亭主人才高翔，秋来健笔摇岳阳。鹭堠乌亭足吟兴，归来示我诗满囊。

满囊诗句满座客，高筑词坛作除夕。有怀岛佛撚吟髭，年年设祭陈新诗。

韵事艳传许相效，莫辞共引琉璃卮。我愧粗官走尘土，不学浪仙作诗苦。

穷年底事劳精神，欲饮茫然何所补。

作者简介：沈丙莹，字菁士，归安人。道光乙巳进士，授刑部主事，历官安顺知府。有《春星草堂集》。